Hvert år bliver 60.000 børn indlagt på landets hospitaler og klinikker, og det kan være en skræmmende oplevelse. Derfor sender TrygFonden nu 40.000 bamser afsted til flere af landets børneafsnit. Til Nordjylland sendes 3.000 såkaldte bamser afsted, som skal hjælpe børn gennem deres respektive behandlingsforløb. Den såkaldte krammebamsekaravane gør de næste dage hold i Hobro, Farsø og Aalborg. - Krammebamserne er noget, der kan overskygge den utrygge og ubehagelige sygehus-oplevelse. Bamsen giver næsten altid et stort smil på barnets læber, når vi har den med under armen. Og vi er mange, der også bruger bamsen som en slags statist, så oplevelsen bliver sjov og legende, siger anæstesisygeplejerske på Aalborg Universitetshospital, Camilla Carus. En blød bamse i favnen kan således være med til at gøre hverdagen i sygesengen mere tryg og beroligende for børnene. - Vi giver den maske over snuden eller lægger drop i poten på den. Vi kan også finde på at give bamsen en forbinding på armen, mens barnet sover og bliver opereret, så bamsen og barnet kan dele oplevelsen, siger Camilla Carus. Hun understreger desuden, hvilken betydningsfuld effekt bamserne kan have i det daglige - ikke kun for børnene men også for forældrene, der kan lægge deres bekymringer for en stund.
Til de nordjyske sygehuse er 3.000 bamser undervejs, så indlagte børn fremover har en ven at dele oplevelsen i sygesengen med. Det gør en markant forskel for både børn og forældre, er erfaringerne.